Broj: 711-I-2461-M-474/22-02-24

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Rolanda Čopa, pomoćnika ravnatelja Hrvatskog zavoda za zapošljavanje,** za davanjem mišljenja Povjerenstva,na 196. sjednici održanoj dana 9. prosinca 2022., daje sljedeće

**MIŠLJENJE**

1. **Nije u suprotnosti sa odredbama ZSSI-a da obveznik Roland Čop, pomoćnik ravnatelja Hrvatskog zavoda za zapošljavanje, podnese zahtjev i ostvari pravo na dodjelu sredstava u sklopu projekta za financiranje obrazovnih programa, pod nazivom „Vaučeri“ kojeg provodi Hrvatski zavod za zapošljavanje.**
2. **Obvezniku mogu biti dodijeljena sredstva iz točke I. izreke ukoliko su ukupno raspoloživa sredstva za financiranje obrazovnih programa u sklopu projekta „Vaučeri“ dostatna za sve osobe koje bi prema podnesenim zahtjevima ispunile uvjete za dodjelom.**

Obrazloženje

Zahtjev za davanjem mišljenja Povjerenstva podnio je obveznik Roland Čop, pomoćnik ravnatelja Hrvatskog zavoda za zapošljavanje. U knjigama ulazne pošte Povjerenstva zahtjev je zaprimljen 08. prosinca 2022. pod poslovnim brojem 711-U-9147-M-474/22-01-1, povodom kojeg se vodi predmet broj M-474/22.

Člankom 3. stavkom 1. podstavkom 27. ZSSI-a propisano je da su ravnatelj, zamjenik ravnatelja i pomoćnici ravnatelja Hrvatskog zavoda za zapošljavanje obveznici u smislu navedenog Zakona, stoga je Roland Čop povodom obnašanja dužnosti pomoćnika ravnatelja Hrvatskog zavoda za zapošljavanje dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi kako Ministarstvo rada, mirovinskog sustava, obitelji i socijalne politike provodi projekt pod nazivom „Vaučeri“, kojeg operativno provodi Hrvatski zavod za zapošljavanje. S obzirom da obveznik obnaša funkciju pomoćnika ravnatelja Hrvatskog zavoda za zapošljavanje postavlja upit ima li on osobno pravo javiti se i koristiti program „vaučeri“ koji za cilj ima sufinanciranje raznih obrazovnih programa od strane Hrvatskog zavoda za zapošljavanje. Zaključno je naveo kako ne sudjeluje u strukturi Hrvatskog zavoda za zapošljavanje koja operativno ocjenjuje i odobrava pojedini predmet „Vaučera“.

Člankom 2. stavkom 2. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok će se prema stavku 2. istog članka obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interesa  s njim povezanih osoba, ako nije drukčije propisano zakonom.

Povjerenstvo ukazuje da je obveznik u svakoj situaciji pozvan u obnašanju javne dužnosti štititi javni interes te da ne smije iskoristiti ovlasti koje ima povodom obnašanja javne dužnosti kako bi poduzeo bilo koju radnju koja bi imala za cilj stjecanje osobne materijalne ili druge koristi od tijela javne vlasti u kojem obnaša dužnost, jer bi takvo postupanje moglo predstavljati povredu odredbi ZSSI-a.

Međutim, obveznik s druge strane pod određenim okolnostima ne bi trebao biti isključen od osobnog ostvarivanja nekog prava na sufinanciranje koje mogu ostvariti svi drugi građani samo zbog okolnosti da obnaša javnu dužnost, ukoliko obveznik to pravo ostvari u transparentnom postupku prema unaprijed propisanim kriterijima i uvjetima koje mora ispuniti kao i sve druge osobe koje su stekle pravo na sufinanciranju te pod daljnjim uvjetom da nije sudjelovao u postupku utvrđivanja uvjeta za dodjelu, niti u postupku provedbe programa.

S obzirom da iz zahtjeva za mišljenjem proizlazi da obveznik ne sudjeluje u ocjenjivanju i odobravanju predmeta u sklopu projekta „Vaučeri“ , te pod uvjetom da su sredstva u sklopu projekta za financiranje obrazovnih programa dostatna za sve osobe koje bi prema podnesenim zahtjevima ispunile uvjete za dodjelom, ističe se da sukladno odredbama ZSSI-a nema zapreke da obveznik Roland Čop, pomoćnik ravnatelja Hrvatskog zavoda za zapošljavanje ostvari pravo na dodjelu sredstava u sklopu gore navedenog projekta.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Roland Čop, elektroničkom dostavom
2. Objava na internetskoj stranici Povjerenstva
3. Pismohrana